P6_TA(2007)0170

Απαγωγή του δημοσιογράφου Alan Johnston στη Γάζα

Ψήφισμα του Ευρωπαϊκού Κοινοβουλίου της 26ης Απριλίου 2007 σχετικά με την υπόθεση του δημοσιογράφου του BBC Alan Johnston

Το Ευρωπαϊκό Κοινοβούλιο,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι ο δημοσιογράφος του BBC Alan Johnston απήχθη υπό την απειλή όπλου στις 12 Μαρτίου 2007, ενώ επέστρεφε στην κατοικία του στην πόλη της Γάζας και ότι η τύχη του παραμένει άγνωστη μέχρι σήμερα,

Β. λαμβάνοντας υπόψη ότι ο Α. Johnston παρέμενε στη Γάζα κατά την τελευταία τριετία σε περίοδο αυξανόμενης βίας, ακριβώς για να μεταδίδει τα τεκταινόμενα στον εξωτερικό κόσμο,

Γ. λαμβάνοντας υπόψη ότι τα παλαιστινιακά μέσα ενημέρωσης, το κοινό και οι πολιτικοί όλων των αποχρώσεων έχουν καταδικάσει την απαγωγή και ζητούν την άμεση ελευθέρωσή του, καθώς και τον τερματισμό κάθε απαγωγής, γεγονός που αποδεικνύει το βαθμό στον οποίο το έργο του έχει εκτιμηθεί από τον τοπικό πληθυσμό,

Δ. λαμβάνοντας υπόψη ότι ο Πρόεδρος της Εθνικής Παλαιστινιακής Αρχής Μαχμούτ Αμπάς έχει επιβεβαιώσει δημοσίως ότι υπάρχουν αξιόπιστες ενδείξεις ότι ο Α. Johnston είναι ζωντανός, κρατείται υπό ασφαλείς συνθήκες και ότι υπάρχουν κάποιες πληροφορίες σχετικά με το ποια ομάδα τον κρατεί,

Ε. λαμβάνοντας υπόψη ότι ουδεμία ομάδα ανέλαβε την ευθύνη για την απαγωγή του Α. Johnston η οποία και έχει καταδικασθεί από τον Πρόεδρο Αμπάς και όλους τους ηγέτες των κυριοτέρων παλαιστινιακών κινημάτων,

ΣΤ. λαμβάνοντας υπόψη ότι σύμφωνα με την Επιτροπή Προστασίας Δημοσιογράφων, τους Ρεπόρτερ Χωρίς Σύνορα και τη Διεθνή Ομοσπονδία Δημοσιογράφων, 15 ξένοι δημοσιογράφοι έχουν πέσει θύματα απαγωγής στη Λωρίδα της Γάζας από τον Αύγουστο του 2005 και χιλιάδες δημοσιογράφων ανά τον κόσμο αντιμετωπίζουν την απειλή της απαγωγής, βίας και εκφοβισμού σε καθημερινή βάση,

Ζ. λαμβάνοντας υπόψη ότι το BBC διατηρεί δικαιολογημένα τη φήμη ως ενός από τους κυριότερους ραδιοτηλεοπτικούς σταθμούς του κόσμου, προσηλωμένο στις αξίες της αμεροληψίας, της αντικειμενικότητας και της εντιμότητας στις μεταδόσεις του,

Η. λαμβάνοντας υπόψη ότι η ελευθεροτυπία είναι πρωταρχικής σημασίας για τη δημοκρατία και το σεβασμό των ανθρωπίνων δικαιωμάτων και των θεμελιωδών ελευθεριών, δεδομένου του ουσιαστικού της ρόλου στη διασφάλιση της ελεύθερης έκφρασης γνώμης και ιδεών και συμβάλλοντας στην ουσιαστική συμμετοχή των λαών στις δημοκρατικές διαδικασίες,

1. ζητεί την άμεση και άνευ όρων ελευθέρωση του Α. Johnston ώστε, σώος και αβλαβής, να επανέλθει σε ασφαλές περιβάλλον·

2. εκφράζει τη θερμή του υποστήριξη στην οικογένεια του Α. Johnston στις δύσκολες αυτές περιστάσεις, όπως και στους συναδέλφους του και τη διοίκηση του BBC που μόχθησαν ακούραστα προκειμένου να επιτύχουν τη δημόσια και την πολιτική υποστήριξη για την ελευθέρωσή του·

3. εκθειάζει την ιστορία του Α. Johnston ως δημοσιογράφου με υψηλότατη ηθική ακεραιότητα στα 16 χρόνια που εργαζόταν για το BBC και ιδιαίτερα κατά την τελευταία τριετία στη Γάζα όπου υπήρξε ο μόνος μόνιμος ξένος ανταποκριτής ενός σημαντικού οργανισμού μέσων ενημέρωσης·

4. εκφράζει τη αλληλεγγύη του στη Διεθνή Ομοσπονδία Δημοσιογράφων και τις ενώσεις που είναι μέλη της, περιλαμβανομένου του Συνδικάτου Παλαιστινίων Δημοσιογράφων, στις προσπάθειές τους να εξασφαλίσουν την ελευθέρωση του Α. Johnston και την εκστρατεία τους για μια νέα παγκόσμια δέσμευση προκειμένου να τερματιστούν οι απειλές στην ανεξάρτητη δημοσιογραφία· υπενθυμίζει σχετικά την έκκληση της Διεθνούς Ομοσπονδίας Δημοσιογράφων στους ηγέτες της Εθνικής Παλαιστινιακής Αρχής στις 19 Απριλίου 2007 με τις υπογραφές 197 μελών του Ευρωπαϊκού Κοινοβουλίου·

5. καλεί την Εθνική Παλαιστινιακή Αρχή να διπλασιάσει τις προσπάθειές της προκειμένου να εξασφαλισθεί η ταχεία ελευθέρωση του Α. Johnston, να εξασφαλισθεί ότι οι δημοσιογράφοι στη Γάζα θα μπορούν να εκτελούν τα καθήκοντά τους χωρίς τη απειλή απαγωγής και χωρίς παρενοχλήσεις, και να εξασφαλίσει ότι όλες οι επιθέσεις σε βάρος δημοσιογράφων και άλλων πολιτών θα διερευνηθούν σε βάθος και οι υπεύθυνοι θα προσαχθούν ενώπιον της δικαιοσύνης·

6. καλεί το Γραφείο Τεχνικής Βοηθείας της Επιτροπής στη Δυτική Όχθη και τη Λωρίδα της Γάζας, τους διπλωματικούς εκπροσώπους των κρατών μελών της ΕΕ και τον Ύπατο Εκπρόσωπο για την Κοινή Εξωτερική Πολιτική και Πολιτική Ασφαλείας (ΚΕΠΠΑ) να εντείνουν και να συντονίσουν τις προσπάθειές τους, προκειμένου να εξασφαλισθεί η ελευθέρωση του Α. Johnston, και υποστηρίζει τις σχετικές προσπάθειες της Εθνικής Παλαιστινιακής Αρχής·

7. καταδικάζει τη συγκεκριμένη, καθώς και όλες τις πράξεις βίας και εκφοβισμού σε βάρος της ελεύθερης άσκησης της δημοσιογραφίας και της ελευθερίας έκφρασης· τονίζει ότι η ασφάλεια των δημοσιογράφων πρέπει να θεωρείται προτεραιότητα για όλους εκείνους που είναι προσηλωμένοι σε μία ανοικτή και δημοκρατική κοινωνία και στην πρόοδο της ειρηνευτικής διαδικασίας παντού σύμφωνα με το ομοφώνως εγκριθέν ψήφισμα S/RES/1738 (2006) του Συμβουλίου Ασφαλείας των Ηνωμένων Εθνών της 23ης Δεκεμβρίου 2006·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Ύπατο Εκπρόσωπο ΚΕΠΠΑ, στις κυβερνήσεις και τα κοινοβούλια των κρατών μελών, στον Πρόεδρο της Εθνικής Παλαιστινιακής Αρχής, στο Παλαιστινιακό Νομοθετικό Συμβούλιο και στον Γενικό Γραμματέα των Ηνωμένων Εθνών.

--------------------------------------------------